Julius Malema se woede ‘is geregverdig’Zelda la Grange. Foto: Twitter La Grange het gesê dié soort woede behoort egter in toom gehou te word deur respek wanneer daar met opponente gedebatteer word. Sy het die uitlatings gemaak by die Kaapse Persklub vir die bemarking van haar boek Goeiemôre, mnr. Mandela. “Ek sê nie Julius se woede is nie geregverdig nie – dit is. Ek sal egter graag wil sien dat mense meer respek vir mekaar toon.” La Grange het gesê dit is ŉ les wat sy by oudpresident Mandela geleer het, en het verwys na gesprekke tussen Mandela en FW de Klerk. “Ek het gesien hoe daardie twee mans debatteer. Ek het gesien hoe hulle baie kwaad word vir mekaar, maar nooit op ŉ disrespekvolle wyse nie. Daar was nooit ŉ punt waar die een vir die ander gesê het ‘jy is niks’ of waar die een vir die ander een middelvinger gewys het nie.” La Grange het gesê dié tipe gedrag is onaanvaarbaar. “Dit is nie nodig om so vyandig te wees nie. Dit is wat my tans oor die samelewing bekommer. Julius het rede om kwaad te wees, hy het, en ‘n paar van die dinge wat hy sê stem ek eintlik mee saam, maar … ek kan my nie vereenselwig met enige vorm van disrespek wat mense teenoor mekaar toon nie.” La Grange het ook ŉ stekie na president Jacob Zuma ingekry sonder om hom by naam te noem. Sy het verwys na Mandela wat in 1997 ŉ kommissie van ondersoek ingestel het na bewerings van rassisme in sport. Dr. Louis Luyt het destyds vir Mandela uitgedaag om voor die kommissie te verskyn. “Madiba het daarop aangedring om hof toe te gaan en homself te verdedig, nie soos ander mense nie,” het La Grange onder luide toejuiging gesê. “Ek het niks gesê nie … dis in julle eie gedagtes,” het La Grange vinnig bygevoeg. Op ŉ vraag aan La Grange oor of Suid-Afrika die pad byster geraak het en hoe om weer op die regte pad te kom, het sy gesê: “Dit is makliker om ander mense te verander as wat dit is om onsself te verander. Ons moet ons eie gedrag verander as ons Nelson Mandela se nalatenskap lewendig wil hou.”